POVRATAK HEROJA

Hrvatski nogometni reprezentativci predvođeni izbornikom Zlatkom Dalićem i kapetanom reprezentacije Lukom Modrićem s pozornice na zagrebačkom Trgu bana Jelačića zahvalili su na veličanstvenom dočeku nakon osvajanja srebra na Svjetskom nogometnom prvenstvu, pozdravljeni ekstatičnim skandiranjem navijača iz cijele Hrvatske.

Nogometni svjetski viceprvaci navijačima su poručili da su oni svojim navijanjem "svjetski prvaci” te im zahvalili na dolasku.

Kapetan reprezentacije Luka Modrić rekao je da su igrači ostvarili svoj san te zahvalio navijačima i poveo pjesmu "Zovi samo zovi”.

Potom je na pozornicu pozvao dječaka s Downovim sindromom koji je na sebi nosio reprezentativni dres s njegovim brojem - 10.

Trener reprezentacije Zlatko Dalić "najavljen” je bacanjem u zrak iz ruku igrača, a navijačima je poručio: "Nemam riječi da vam kažem što ste danas uradili”, a oni su ga prekidali povicima "Zlatko mi te volimo”.

"U Rusiji smo igrali za vas, za cijelu Hrvatsku, sve Hrvate u BiH, dijaspori, za naše branitelje”, nastavio je Dalić, a prepuni glavni zagrebački trg orio se odgovorom navijača - "Vukovar, Vukovar!".

"Nismo prvaci, ali smo viceprvaci, ali vi ste prepoznali da smo dali sve od sebe”, rekao je još Dalić, a navijači su odgovorili povicima "Šampioni, šampioni!” i dugotrajnim pljeskom.

"Mi smo dali sve od sebe, i vi ste dali sve od sebe. Iznad svih Hrvatska!”, poručio je na kraju Dalić.

Tijekom glazbenog programa nastupila je klapa HRM-a "Sv. Juraj” otpjevavši budnice "Moja Domovino” i "Vivat Croatia”, Marko Perković Thompson otpjevao je "Lijepa li si” i "Geni kameni", a Mladen Grdović "Nije u šoldima sve”.

Program su vodili Mirko Fodor i Frano Riđan.

Hrvatski nogometni reprezentativci krenuli su prema Trgu oko 19.45 sati nakon kratkog predaha u vatrogasnom domu u Savskoj ulici.

Policija je objavila kako je, prema trenutnoj procjeni, na Trgu bana Jelačića, gdje je organiziran središnji doček, oko 110.000 navijača, a na cijeloj trasi kretanja autobusa sa članovima reprezentacije od zračne luke do Trga njih oko 200.000.

Program na glavnom zagrebačkom trgu počeo je još prijepodne, cijeli je u prepoznatljivim crveno-bijelim kvadratićima, pa je tako velikim crveno-bijelim plaštem ogrnut i spomenik bana Jelačića.

"Neopisivo"

U hrvatskim dresovima, šalovima i kapama, s transparentima, hrvatskim zastavama i grbovima, navijači hrvatske nogometne reprezentacije iz raznih krajeva Hrvatske i inozemstva počeli su se na glavnom zagrebačkom trgu okupljati od ranih jutarnjih sati, a svoje dojmove dočekom i sreću zbog uspjeha Vatrenih najkraće su saželi u riječ koja je i dio jedne od navijačkih pjesama - "Neopisivo".

Navijači "od sedam do 77 godina" razdragano su pozdravljali Vatrene i na samoj ruti kretanja povorke od Zračne luke do središnje točke slavlja koje su organizirali Grad Zagreb i Hrvatski nogometni savez - od Ulice Rudolfa Fizira, Zagrebačke ulice, Ulice Savezne Republike Njemačke, Avenije Dubrovnik, Avenije Većeslava Holjevca, Mosta slobode, Ulice Hrvatske bratske zajednice, Ulice grada Vukovara, Savske ceste, Rooseveltovog trga, Trga Republike Hrvatske, Frankopanske ulica, Ilice do Trga bana Josipa Jelačića.

Vatreni su u Zračnu luku Franjo Tuđman stigli u 15,22 sati, a dočekale su ih mažoretkinje i brojni navijači s kojima su nogometni heroji nacije odmah počeli slaviti, pjevajući navijačke pjesme. Trasu kojom su Vatreni išli do središnjeg zagrebačkog trga pratio je helikopter s hrvatskom zastavom.

Pravi "pakao" tek počinje.

Na Trgu bana Jelačića svoj nastup je završio Mladen Grdović, otpjevavši neslužbenu himnu Vatrenih na SP-u u Rusiji., "Nije u šoldima sve".

Avion je napokon sletio. Hrvatski heroji su se vratili!

Navijači su ih dočekali, a sada u busu idu prema Zagrebu.

S igračima se nalazi i njihov omiljeni pjevač Marko Perković Thompson:

Avion s našim igračima upravo prelijeće nad Trgom bana Jelačića u pratnji dva Mig-a.

Piloti MiG-ova prvi su poželjeli dobrodošlicu Vatrenima, prateći ih od ulaska u hrvatski zračni prostor.